भारत ने 204 रनों के लक्ष्‍य का पीछा शुरू किया. दक्षिण अफ्रीकी की गेंदबाजी के दौरान पहला ओवर मोर्ने मोर्केल ने फेंका जिसमें रोहित शर्मा के दो चौकों सहित 9 रन बने. पारी के तीसरे ओवर में रोहित ने फिर मोर्केल को चौका जमाया.हालांकि रोहित शर्मा (15 रन, 13 गेंद, तीन चौके) ज्‍यादा देर नहीं टिके और चौथे ओवर में लुंगी एंगिडी की गेंद पर विकेट के पीछे क्‍लासेन को कैच दे बैठे.पारी के छठे ओवर में विराट ने एंगिडी को चौका जमाते हुए खाता खोला. सातवें ओवर में उन्‍होंने मोर्केल को दो चौके जमाए. अगले ओवर में फिर आक्रामक तेवर दिखाते हुए कोहली ने एंगिडी को दो चौके जड़ दिए.भारतीय टीम के 50 रन 7.5 ओवर में पूरे हुए जबकि धवन और कोहली के बीच 50 रन की साझेदारी 41 गेंदों पर पूरी हुई. एंगिडी ने शिखर धवन (18 रन, 34 गेंद, दो चौके) को बैकवर्ड प्‍वाइंट पर जोंडो के हाथों कैच कराकर दक्षिण अफ्रीका को दूसरी सफलता दिलाई.जल्‍द ही विराट कोहली ने क्रिस मॉरिस को चौका जड़ते हुए वनडे क्रिकेट में अपना 47वां अर्धशतक पूरा किया. विराट का अर्धशतक 36 गेंदों पर नौ चौकों की मदद से पूरा हुआ.